Gigaba ontken visumregulasies was persoonlikMalusi Gigaba. Foto: Cindy Waxa/ANA Malusi Gigaba, minister van binnelandse sake, het Woensdag bewerings dat hy die land se visumregulasies in 2014 verander het omdat hy persoonlik daarby belang gehad het as “absolute onsin” afgemaak. Gigaba word daarvan beskuldig dat hy die visumregulasies so verander het sodat hy sy eksvrou kon verhoed om oorsee met hul kind te reis ná hul bitter egskeiding. Die veteraan-joernalis en omroeper Redi Tlhabi het Gigaba op Twitter daarvan beskuldig dat hy advies van kenners en bewyse teen die visumregulasies van 2014 geïgnoreer het. Die land het glo miljarde rande in die toerismebedryf verloor nadat Gigaba die visumregulasies destyds ingestel het. Hiervolgens moes kinders onverkorte geboortesertifikate hê om van en na Suid-Afrika te reis terwyl oorsese besoekers wat visums wou bekom in persoon moes aansoek doen en biometriese data verskaf. “Minister, wanneer gaan ons die regte gesprek hê? Wanneer gaan jy eerlik met die land wees en vir ons vertel hoekom jy vasbeslote was dat jou breinlose visumregulasies vir reis met minderjariges persoonlik was? Dat ons almal daaraan moes voldoen omdat jy ŉ huishoudelike probleem gehad het?” het Tlhabi in ŉ reeks twiets gesê. Redi Tlhabi “Is dit nie waar dat jy woedend was toe ŉ niggie van jou eksvrou met jou dogter Lerato gereis het terwyl jy in Kuba was nie? Toe jy dit uitvind het jy aanklagte van ontvoering aanhangig gemaak selfs al het jy jou eksvrou se niggie baie goed geken en geweet jou dogter is gelukkig saam met haar? “Jy het ŉ persoonlike probleem daarmee gehad dat jou eksvrou reisreëlings getref het saam met jou dogter en sonder jou toestemming en toe besluit jy ‘ek sal die probleem uitsorteer’? Jy het regulasies wat nog nie getoets is nie geïmplementeer en aangevoer dit takel kinderhandel? Het jou regulasies die aantal gevalle van kinderhandel verminder?” Gigaba het egter Woensdagoggend tydens ŉ onderhoud op SABC se Morning Live gesê Tlhabi praat uit onkunde aangesien die visumregulasies niks met hom te doen gehad het nie en dit gereed was om geïmplementeer te word toe hy minister geword het en reeds deur die nodige wetgewende prosedures was. “My kind was nie deel van mensehandel nie. Dit is absolute onsin. Ek ken die persoon wat dit getwiet het. Sy het gepraat oor iets wat absolute onsin is. Ek het geweet wat gebeur en hoekom dit gebeur. Die kwessie was oor my dogter wat skool gemis het en het niks met kinderhandel te doen nie,” het Gigaba gesê. “Ek sal nooit dat ŉ persoonlike kwessie my werk beïnvloed nie. Dit is absolute onsin. Toe ek in Mei 2014 my amp opgeneem het, was daar ŉ wet wat goedgekeur is terwyl ek nie by binnelandse sake was nie. Ek sou nie in my kantoor instap en persoonlike bagasie saambring nie. “Die departement het aan die regulasies gewerk terwyl ek die minister van openbare ondernemings was. Toe ek daar instap was dit op my lessenaar. Ons moes dit finaliseer en implementeer. Die wet is klaar deur die parlement in werking gestel, deur die kabinet goedgekeur en deur die president geteken. Ek dink Redi was baie onkundig en onverantwoordelik om my kind by die kwessie in te sleep.” Gigaba is dié week opdrag gegee om visumregulasies te verslap ten einde toerisme ŉ hupstoot te gee. Gigaba is egter na die aankondiging daarvan beskuldig dat hy verwarring saai.